જનેટિક્સનું વિજ્ઞાન જન્મ્યું એ પહેલાં ચાર્લ્સ ડાર્વિને એક સનાતન પ્રશ્નનો ઉત્તર આપી દીધો હતો. પ્રથમ કોણ આવ્યું. મરઘી કે ઈંડું? ડાર્વિનનું મંતવ્ય હતું કે ન મરઘી આવી, જેને માટે એણે ચિકન શબ્દ વાપર્યો હતો. ઉત્ક્રાંતિની ગતિ ઊર્ધ્વ થતી હતી અને દરેક પેઢી એમાં કંઈક ઉમેરતી જતી હતી, એટલે જૂના અને નવાનું એક બ્લેન્ડિંગ કે મિશ્રણ થતું રહેતું હતું. આજનો ‘મ્યુટેશન’ શબ્દ એ વખતે વિજ્ઞાનમાં આવ્યો ન હતો. પ્રાણીજગતમાં આ પ્રક્રિયાનો અભ્યાસ થતો ગયો અને નવાં નવાં ગૃહિતો સામે આવતાં ગયાં. જિરાફને લાંબી ગરદન કેવી રીતે મળી? વૃક્ષોનાં ઉપરનાં કુમળાં ખાવા માટે એ ગરદન ઉપર તરફ ખેંચતું ગયું અને દરેક જિરાફ પેઢીની ગરદન લંબાતી ગઈ. વાંદરાઓ બીજા વાંદરાઓ સાથે સ્પર્ધાત્મક અદેખાઈ કરતા રહ્યા માટે એમના મગજનો વિકાસ થતો ગયો, એવું વિજ્ઞાનનું માનવું છે. બીજી તરફ એવો તર્ક થાય છે કે જે અંગોનો ઉપયોગ બંધ થઈ જાય છે એ અંગો નાશ પામે છે. સમુદ્રતલની અંધારી ગુફાઓમાં જે માછલીઓ ઘૂસી ગઈ એમની પેઢીઓ એ ગુફાઓના અંધારામાં જ રહેતી ગઈ, પરિણામે આંધળી માછલીઓની એક જાતિ પેદા થઈ જે આજે પણ સમુદ્રતલના અંધકારમાં જીવે છે.